Са́ва і сава́
(гульня)
*Васіль Вітка*

Прыйшоў Сава ў лес,

На яліну ўзлез,

Падняў галаву,

Убачыў саву.

— Ты скажы, сава, —

Пытаецца Сава,—

А твая дзятва

Ведае забавы?

Выпусці іх на палянку,

Да мяне на пагулянку.

Я кожнаму савянятку

Прынёс Савіну загадку:

Чые ноччу ў гушчары

Зіхацяць два ліхтары,

Хто ўсю ноч рагоча,

Спачываць не хоча,

Хто, пабачыўшы святло,

Хутчэй лезе у дупло, —

Хто адкажа мне? Раз, два…

— Наша мама — сава! —

Сонныя гукнулі совы

I палезлі зноў у сховы.